Screenshot: N1, 123rf

TOMISLAV KARAMARKO, prvi potpredsjednik Vlade, danas je u Hrvatskom saboru rekao kako će reforme koje će pomoći građanima osjetiti oni koji su zaslužili, a ne oni potrebiti i siromašni.



Naime, tijekom aktualnog prijepodneva u Hrvatskom saboru nova je Vlada na nišanu saborskih zastupnika, koji je rešetaju pitanjima. Govorilo se i o HDZ-ovom najpoznatijem predizbornom obećanju - 1000 eura za novorođenčad, a prvi potpredsjednik Vlade Tomislav Karamarko kazao je kako će se naknada početi isplaćivati od 1. rujna, no "na taj način da reformu osjete oni koji su zaslužili, a ne oni koji su potrebiti i siromašni".



"Obećali smo tisuću eura po novorođenom djetetu, da to je istina. Osigurali smo i 100 milijuna kuna sredstava za to, prema tome od 1. 09. će to vjerojatno krenuti, moramo donijeti adekvatni zakon. Prema tome doista Vlada je socijalno osjetljiva i vjerujte reformska Vlada jest, da, ali na taj način da tu reformu osjete oni koji su zaslužili a ne oni koji su potrebiti i siromašni", izjavio je Karamarko.

Tekst se nastavlja ispod oglasa

Iako su neki u komentarima na Karamarkovu izjavu krenuli opravdavati ono što je izjavio, tvrdeći da je govorio nerazgovjetno te da je zbog toga krivo shvaćen, na snimci s današnje rasprave jasno se čuje da je Karamarko, govoreći o reformi od 1000 eura za svaku bebu, rekao: "Doista, Vlada je socijalno osjetljiva i vjerujte mi, reformska vlada jest, da, ali na taj način da tu reformu osjete oni koji su zaslužili, a ne oni koji su potrebiti i siromašni".